KIRJALLINEN KYSYMYS E-3041/02 esittäjä(t): Paulo Casaca (PSE) komissiolle. Azoreiden julkisten palveluiden tilaa koskevat komission oikeustoimet.



Virallinen lehti nro 155 E , 03/07/2003 s. 0077 - 0078



KIRJALLINEN KYSYMYS E-3041/02 esittäjä(t): Paulo Casaca (PSE) komissiolle (24. lokakuuta 2002) Aihe: Azoreiden julkisten palveluiden tilaa koskevat komission oikeustoimet Lokakuun 12. päivänä ilmestyneen Correio dos Açores -lehden mukaan komissio on päättänyt haastaa Portugalin valtion oikeuteen muun muassa siitä, että Azorien ja mantereen välisille rannikkoliikenneyrityksille määrättyä velvoitetta tuottaa julkisia palveluja yhtenäisin hinnoin vähintään viidellä Azorien saarella ei ole noudatettu. Lokakuun 14. päivänä tekemistäni itsepintaisista puhelintiedusteluista huolimatta liikenneministeriön pääosasto ei pystynyt vahvistamaan eikä kumoamaan tätä tietoa. Voiko komissio näissä olosuhteissa selventää seuraavia seikkoja: - Onko komissio jo tehnyt jonkinlaisen vapaiden markkinoiden hintoja koskevan selvityksen tavaraliikenteen seurauksista, säännöllisyydestä ja luotettavuudesta Azorien pienimpien ja syrjäisimpien saarien näkökulmasta? - Onko komissio voinut osoittaa kyseisten selvitysten avulla tai joillakin muilla keinoin, että se pystyy täyttämään perustamissopimuksen 16 artiklan mukaiset alueellista yhteenkuuluvuutta koskevat velvoitteensa, jos se toteaa julkisten palveluiden velvoitteiden päättyneen Azorien pienimmillä ja syrjäisimmillä saarilla? - Voiko komissio perustella, miksi se ei 8. kesäkuuta 2001 antamassaan vastauksessa kysymykseeni E-1196/01(1) suostunut ottamaan kantaa siihen, noudatetaanko Portugalin saarien julkisia palveluita koskevaa lainsäädäntöä todeten, että kansallisten viranomaisten olisi ensin käsiteltävä asiaa ja toimii nyt selvästi päinvastaisesti? (1) EYVL C 318 E, 13.11.2001, s. 222. Loyola de Palacion komission puolesta antama vastaus (11. joulukuuta 2002) Correio dos Açores -lehdessä julkaistu tieto on virheellinen. Komissio on aloittanut Portugalia vastaan rikkomisesta johtuvan menettelyn, joka koskee Portugalissa meriliikenteen kabotaasista 10. heinäkuuta 1998 annettua asetusta N:o 194/98. Komissio lähetti Portugalin viranomaisille 26. heinäkuuta 2001 perustellun lausunnon, jossa se kehotti muuttamaan asetusta siten, että se olisi yhdenmukainen palvelujen tarjoamisen vapauden periaatteen soveltamisesta meriliikenteeseen jäsenvaltioissa (meriliikenteen kabotaasi) 7. joulukuuta 1992 annetun neuvoston asetuksen N:o 3577/92 (ETY)(1) kanssa. Koska Portugalin viranomaiset ovat luvanneet tarkistaa kiistanalaisen säädöksen, komissio on päättänyt olla viemättä toistaiseksi asiaa yhteisöjen tuomioistuimeen. Komissio haluaa korostaa, että se pitää meriliikenteen julkista palvelua erittäin tärkeänä. Meriliikenteen kabotaasista annetun asetuksen mukaan jäsenvaltiot voivat asettaa julkisen palvelun velvoitteita, jotta taattaisiin riittävät säännölliset liikennepalvelut saarille ja saarilta. Asetuksen mukaan jäsenvaltiot eivät saa näin tehdessään kuitenkaan syrjiä yhtään yhteisön laivanvarustajaa. Komission ja Portugalin viranomaisten välinen mielipide-ero ei koske itse julkisen palvelun periaatetta (komissio ymmärtää, että on välttämätöntä varmistaa riittävä huoltoliikenne Azorien saariston saarille) vaan sen toteuttamistapaa. Siksi ei ole ollut tarpeen tehdä yhteisön selvitystä asiasta. Vastauksessaan parlamentin jäsenen 8. kesäkuuta 2001 esittämään kirjalliseen kysymykseen E-1196/01, joka koski Portugalissa säädetyn asetuksen 194/98 soveltamista meriliikenteen maksuihin, komissio toteaa kansallisen lainsäädännön noudattamisen valvonnan olevan ensisijaisesti kansallisten viranomaisten ei komission vastuulla. Kysymys asetuksen puutteellisesta soveltamisesta ei liity siihen, onko asetus yhdenmukainen yhteisön lainsäädännön kanssa, sillä tämä kysymys ratkaistaan edellä mainitun rikkomisesta johtuvan menettelyn aikana. (1) EYVL L 364, 12.12.1992.